Fl-Unjoni Ewropea n-nisa għadhom jaqilgħu paga li fuq medja hija 16.2 % anqas minn dik tal-irġiel. Din is-sena, il-Jum tal-UE għall-Pagi Ndaqs jaħbat fit-3 ta' Novembru. Dan jimmarka l-mument meta simbolikament in-nisa ma jibqgħux jingħataw paga f'paragun mal-kollegi tagħhom irġiel, meta jkun għad fadal 16 % mis-sena tax-xogħol x'tinħadem. Fi tħejjija għal dan il-jum, l-Ewwel Viċi President Frans Timmermans, il-Kummissarju Marianne Thyssen u l-Kummissarju Věra Jourová stqarru: “In-nisa u l-irġiel huma ndaqs. Dan huwa wieħed mill-valuri fundamentali tal-UE. Iżda n-nisa mhumiex jitħallsu għal xahrejn xogħol li jaħdmu kull sena meta mqabbla mal-kollegi tagħhom irġiel. L-affarijiet ma jistgħux jibqgħu sejrin hekk. Fl-Ewropa n-nisa jaqilgħu 16.2 % anqas mill-irġiel. Din id-differenza bejn il-pagi tal-irġiel u n-nisa mhux talli hija inġusta fil-prinċipju, iżda wkoll fil-prattika. Tpoġġi lin-nisa f'sitwazzjonijiet ta' prekarjat matul il-karrieri tagħhom u aktar u aktar wara li jirtiraw, hekk kif id-differenza bejn il-pensjoni tan-nisa u tal-irġiel hija ta' 36.6 %. Filwaqt li s-soluzzjoni għal din l-inugwaljanza mhijiex se tinstab mil-lum għal għada, hemm modi kif nistgħu nġibu bidla konkreta. Il-Kummissjoni ppreżentat għadd ta' proposti sabiex tindirizza din il-kwistjoni fil-post tax-xogħol u fid-dar. Huwa urġenti li l-Parlament Ewropew u l-Istati Membru fil-Kunsill iwettqu ħidma dwarhom sabiex jinkisbu riżultati konkreti, pereżempju billi jittejjbu d-drittijiet tal-ġenituri li ħadmu, u tal-persuni li jindukraw u jaħdmu, sabiex ikunu jistgħu jieħdu liv biex jieħdu ħsieb il-familji tagħhom. Data ġdida li ġiet ippubblikata llum tenfasizza l-importanza li l-leġiżlazzjoni ppreżentata mill-Kummissjoni dwar il-bilanċ bejn ix-xogħol u l-ħajja privata tiġi adottata mill-aktar fis possibbli. Is-sena li għaddiet Ewropew wieħed minn kull tlieta ma setax jieħu liv tal-familja, u kienu biss erbat irġiel minn kull għaxra li ħadu (jew beħsiebhom jieħdu) liv tal-ġenituri. Dan la huwa ġust u lanqas sostenibbli.” Sfond Il-fatturi wara d-differenza fil-pagi huma varji: huwa aktar frekwenti li n-nisa jaħdmu fuq bażi part-time, in-nisa jħabbtu wiċċhom mas-saqaf tal-ħġieġ korporattiv, huma jaħdmu f'setturi li jħallsu anqas jew ta' spiss iridu jerfgħu r-responsabbiltà primarja għall-kura tal-familji tagħhom. Mod wieħed biex nindirizzaw dawn il-fatturi huwa li jittejjeb il-bilanċ bejn ix-xogħol u l-ħajja privata tal-familji, li jista' jinkiseb permezz tal-proposta għal Direttiva li għamlet il-Kummissjoni. Fil-kuntest tal-Pilastru Ewropew tad-Drittijiet Soċjali, il-Kummissjoni ħadet azzjoni biex tippermetti lill-ġenituri li jaħdmu, u lill-persuni li jindukraw u jaħdmu, javvanzaw il-karrieri tagħhom aħjar, filwaqt li jkunu jistgħu jieħdu ħsieb il-familji tagħhom. Il-proposta tal-Kummissjoni dwar il-Bilanċ bejn ix-Xogħol u l-Ħajja Privata tinkludi d-dritt għall-missirijiet kollha li jieħdu tal-anqas għaxart ijiem ta' liv professjonali madwar id-data tat-twelid ta' wliedhom. Il-liv tal-ġenituri jsir ukoll dritt ugwali u mhux trasferibbli għan-nisa u għall-irġiel - inċentiv qawwi biex l-irġiel jużaw din il-possibbiltà, minflok ma n-nisa jintalbu jwaqqfu l-karrieri tagħhom għal perjodu twil filwaqt li l-irġiel jirritornaw malajr għax-xogħol. Fl-aħħar nett, dan iżid il-parteċipazzjoni tan-nisa fis-suq tax-xogħol. In-negozjati mal-Parlament Ewropew u l-Kunsill jinsabu għaddejjin u huwa possibbli li jkun hemm ftehim sal-aħħar tas-sena. Il-Kummissjoni tħeġġeġ lill-partijiet kollha biex jirsistu għal kompromess ambizzjuż. Data ġdida tal-Ewrobarometru li ġiet ippubblikata llum tenfasizza l-importanza li din il-leġiżlazzjoni tiġi ffinalizzata b'urġenza. Barra minn hekk, is-sena li għaddiet il-Kummissjoni ppreżentat Pjan ta' Azzjoni għall-Indirizzar tad-Differenza bejn il-Pagi tal-Irġiel u n-Nisa, li fil-mira tagħha għandha d-diversi fatturi li jikkontribwixxu għal din l-inugwaljanza. Ewrobarometru dwar il-Bilanċ bejn ix-Xogħol u l-Ħajja Privata Illum, biex jitfakkar il-Jum Ewropew għall-Pagi Ndaqs li dalwaqt jasal, il-Kummissjoni Ewropea qiegħda tippubblika Ewrobarometru li jirrapporta l-fehmiet tal-Ewropej f'dak li għandu x'jaqsam mal-bilanċ bejn ix-xogħol u l-ħajja privata. Din il-ħolqa twassal għar-riżultati, l-infografika u skedi informattivi skont il-pajjiż. Il-Pjan ta' Azzjoni tal-UE dwar l-Indirizzar tad-Differenza bejn il-Pagi tal-Irġiel u n-Nisa Il-Kummissjoni nediet Pjan ta' Azzjoni tal-UE dwar l-Indirizzar tad-Differenza bejn il-Pagi tal-Irġiel u n-Nisa għall-2018-19. Il-pjan jipprijoritizza azzjoni fi tmien oqsma ewlenin. Sal-lum ingħata finanzjament ta' EUR 3.3 miljun għal proġetti li jiġġieldu l-istereotipi, fir-rigward ta' gwida għall-karriera kif ukoll għażliet marbuta mal-karriera. Fil-ġimgħat li ġejjin sejrin inniedu konsultazzjoni pubblika bil-għan li jintefa' dawl dwar kif qed jaħdmu fil-prattika l-liġijiet tal-UE dwar il-pagi ndaqs, u biex jinġabru aktar ideat dwar kif nistgħu nilħqu l-għanijiet tagħna. Il-Kummissjoni qiegħda tipproponi wkoll rakkomadazzjonijiet speċifiċi għall-pajjiżi u qiegħda ssegwi il-kwistjoni tad-differenza bejn il-pagi tal-irġiel u n-nisa fil-kuntest tas-Semestru Ewropew. Il-Kummissjoni bdiet evalwazzjoni tad-Direttiva dwar l-opportunitajiet indaqs u ta' trattament ugwali tal-irġiel u n-nisa fi kwistjonijiet ta' impjiegi u xogħol. Din l-evalwazzjoni se tiġi bbażata, fost kontributi oħra, fuq diskussjonijiet ma' partijiet ikkonċernati, partikolarment is-sħab soċjali u l-Istati Membri. F'Novembru se titnieda konsultazzjoni pubblika online.https://ec.europa.eu/info/law/better-regulation/initiatives/ares-2018-3415794_en Għal Aktar Informazzjoni Id-differenza bejn il-pagi tal-irġiel u n-nisa fl-UE, fosthom: L-Ewrobarometru dwar il-Bilanċ bejn ix-Xogħol u l-Ħajja Privata Il-proposta dwar il-Bilanċ bejn ix-Xogħol u l-Ħajja Privata